Document ID: 32013R1069

REGULAMENTUL (UE) NR. 1069/2013 AL COMISIEI
din 30 octombrie 2013
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea fosfaților de sodiu (E 339) în membranele naturale pentru cârnați
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii a aditivilor alimentari autorizați pentru utilizare în produsele alimentare și condițiile de utilizare a acestora.
(2)
Această listă poate fi modificată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), fie la inițiativa Comisiei, fie în urma unei cereri.
(3)
O cerere de autorizare pentru utilizarea fosfaților de sodiu (E 339) ca regulator de aciditate în membranele naturale pentru cârnați a fost prezentată la 26 august 2010 și a fost pusă la dispoziția statelor membre.
(4)
Fosfații de sodiu (E 339) sunt incluși pe lista Uniunii de aditivi alimentari și pot fi utilizați în anumite produse alimentare care nu includ membrane naturale pentru cârnați.
(5)
Caracteristicile mecanice importante care reduc eficacitatea membranelor naturale și cauzează probleme în industria de cârnați sunt producerea de rupturi în timpul umplerii și reducerea capacității de alunecare (creșterea aderenței) membranelor introduse pe țeava de umplere.
(6)
S-a dovedit că fosfații de sodiu (E 339) utilizați ca regulator de aciditate sunt adecvați pentru a îmbunătăți proprietățile de alunecare ale membranelor naturale, facilitând procesul de umplere a cârnaților și reducând forțele exercitate asupra membranelor și ruperea acestora.
(7)
Doza zilnică maximă tolerabilă (DZMT) de fosfați, stabilită de Comitetul științific pentru alimentație (3), este de 70 mg/kg de greutate corporală. Cantitatea maximă propusă de solicitant este de 12 600 mg/kg de membrane, ceea ce corespunde unui transfer maxim de fosfați între membrane și cârnatul final de 250 mg/kg. Cea mai mare contribuție de fosfați prin intermediul membranelor naturale tratate va fi de 2,1 % din DZMT. Prin urmare, este adecvat să se permită utilizarea fosfaților de sodiu ca regulator de aciditate pentru a îmbunătăți proprietățile mecanice ale membranelor pentru cârnați.
(8)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării de fosfați de sodiu (E 339) pentru îmbunătățirea proprietăților mecanice ale membranelor naturale pentru cârnați constituie o actualizare a respectivei liste, care nu este susceptibilă de a avea un efect asupra sănătății umane din motivele menționate anterior, nu este necesar să se solicite avizul Autorității Europene pentru Siguranța Alimentară.
(9)
Prin urmare, anexa II la Regulamentul (CE) nr. 1333/2008 ar trebui modificată în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 octombrie 2013.

Labels: 0
3
17
14